# Asetinlaite

### Wikipedia

Kampiasetinlaite (Sukeva, 6.6.2005)
Siemens DrS -releasetinlaitteen ohjaus- ja ilmaisintaulu.

Asetinlaite on laite, jolla rautatieliikenteen ohjauksessa asetetaan keskitetysti yhdestä paikasta käsin junan käyttämällä kulkutiellä olevat vaihteet oikeisiin asentoihin ja opastimet ajon salliviin asentoihin. Asetinlaitetta käyttää liikenteenohjaaja (entiseltä nimikkeeltään junasuorittaja) tai vaihdemies.

Asetinlaite voi olla joko mekaaninen tai sähköinen. Asetinlaite voi olla myös kauko-ohjattu.

Ensimmäiset mekaaniset asetinlaitteet kehitettiin 1850-luvulla. Mekaanisissa asetinlaitteissa oli kampia tai vipuja, jotka olivat erilaisten vaijeri- ja tankovälitysten avulla yhdistetyt vaihteisiin ja mekaanisiin siipiopastimiin eli semaforeihin. Kampia ja vipuja kääntämällä voitiin kääntää vaihteet ja avata ja sulkea siipiopastimet. Lisäksi niissä oli mekaanisia turvalukituksia, jotka estivät siipiopastinten avaamisen, ellei vaihteita ollut käännetty oikeisiin asentoihin ja lukittu. Ensimmäisen sähkömekaanisen asetinlaitteen valmisti saksalainen Siemens&Halske jo 1890-luvun alussa. Sähköiset releasetinlaitteet tulivat käyttöön 1940-luvulla, ja 1980-luvulla kehitettiin täyselektroniset tietokoneasetinlaitteet.

## [muokkaa] Asetinlaitetyyppejä

Suomen rataverkolla on käytössä neljä asetinlaitteen päätyyppiä:

- mekaaninen kankiasetinlaite
- mekaaninen kampiasetinlaite
- sähköinen releasetinlaite
- sähköinen tietokoneasetinlaite

Näiden lisäksi on käytössä ns. köyhän miehen releasetinlaite eli varmistuslukko- ja opastinturvalaitos. Tässä turvalaitteessa vaihteiden kääntäminen tapahtuu paikallisesti käsin, ja lukitus tapahtuu varmistuslukoilla. Liikennepaikoilla on tulosuunnissa valo-opastimet, joiden opasteet ovat riippuvaisia vaihteiden asennoista ja lukituksesta. Varmistuslukko- ja opastinturvalaitokset ovat katoamassa rataverkolta kauko-ohjauksen laajentuessa.

Mekaaniset kampi- ja kankiasetinlaitteet ovat poistumassa käytöstä rautateiden modernisoinnin vuoksi. Nykyisin Suomen ainoa kankiasetinlaite sijaitsee Rovaniemellä. Niitä korvataan sähköisillä rele- ja tietokoneasetinlaitteilla.

## [muokkaa] Aiheesta muualla

- http://www.stellwerke.de (Saksankielinen vanhoja ja uusia asetinlaitteita laajasti käsittelevä sivusto)

Haettu osoitteesta http://fi.wikipedia.org../../../a/s/e/Asetinlaite.html

Luokka: Rautatietekniikka

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Svenska